text: Sankthansaften bliver en kølig affære
  23 juni 2014 kl. 05.22
  Det bliver ikke ligefrem ideelt bålvejr i aften.
  Når heksen traditionen tro skal sendes til Bloksbjerg sankthansaften, bliver det under kølige luftlag.
  Samtidig kan det også blive svært at få fut i bålet flere steder i landet, da mindre regnbyger truer med at gøre indtog mandag eftermiddag og aften.
  - Det bliver lidt en gyser, fordi det er vanskeligt at forudsige vejret for hele landet. Men fælles er, at det bliver en kølig aften, siger Frank Nielsen, vagthavende hos DMI.
  Først på aftenen ligger temperaturen omkring 15 grader, men vil efterfølgende falde ned imod otte grader.
  Prognoserne peger på, at der i løbet af dagen vil trække skyer ind over den sydvestlige del af Danmark. De kan give regn fra tidligt på aftenen og frem til et par timer før midnat.
  Mens temperaturen mandag aften indbyder til en varm sweater, ser det til gengæld ud til, at vinden løjer af i løbet af dagen og skaber fine flyveforhold for dem på kost.
  /Ritzau/
  